ואנגליס

ואנגליס פאפאת'נאסיו (ביוונית: Βαγγέλης Παπαθανασίου; 29 במרץ 1943 – 17 במאי 2022), המוכר כ"ואנגליס", היה מוזיקאי ומלחין יווני. יצירותיו נעשו בדרך כלל בז'אנר העידן החדש והמוזיקה האלקטרונית.
יצירותיו הידועות ביותר הן שיר הנושא לסרט "מרכבות האש" והפסקול לסרטים "בלייד ראנר" ו-"1492: מעבר לאופק", יצירות שעבורן זכה בפרסי אוסקר.

==ביוגרפיה==
===נעוריו (1943–1960)===
ואנגליס נולד בשם אוונגלוס אודיסיאס פאפאת'נאסיו (ביוונית: Ευάγγελος Οδυσσέας Παπαθανασίου) בוולוס, יוון. הוא התחיל להלחין עוד בגיל 4, ונודע כמוזיקאי אוטודידקט. הוא סירב לקחת שיעורים על פסנתר מסורתי, ולמד ציור באקדמיה לאמנויות יפות באתונה.

===תחילת הקריירה (1961–1972)===
בשנות ה-60 המוקדמות הקים את להקת הפופ פורמינקס (Forminx), שהייתה אז פופולרית ביוון.

במהלך מהומות הסטודנטים ב־1968 עבר ואנגליס לפריז, ויחד עם דמיס רוסוס ולוקאס סידראס הקים להקת רוק מתקדם בשם בנה של אפרודיטה.

ללהקה היה להיט יחיד באירופה בשם "Rain and Tears", שנחשב לציר חשוב בהתפתחות הרוק המתקדם, במיוחד בגלל פריצת הדרך של אלבומם "666".

בשנת 1972 התפרקה הלהקה, אך מאז הספיק ואנגליס להפיק כמה אלבומים וסינגלים לרוסוס וגם רוסוס תרם קטע מושר לפסקול של "בלייד ראנר".

===קריירת הסולו (1973–1980)===
בשנת 1973 התחיל ואנגליס את קריירת הסולו שלו כשכתב מוזיקת רקע לשני סרטים של הבמאי הצרפתי פרדריק רוסיף. אלבום הסולו הרשמי הראשון שלו נקרא "Earth", והוקלט גם הוא ב־1973. בערך באותו הזמן, הוא חזר למשך שבועיים ללהקת פרוג-רוק אחרת, שנקראה יס. אף על פי שמעולם לא הצטרף ללהקה, הוא נעשה לידידו של זמר הלהקה ג'ון אנדרסון.

אחרי שעבר ללונדון, ואנגליס חתם על עסקה עם RCA Records, להקמת אולפן - Nemo Studios. שם הוא החל להקליט סדרה של אלבומי מוזיקה אלקטרונית, בהם האלבומים "Heaven and Hell" (1975), "Spiral" (1977) ו-"China" (1979). בנוסף הוא תרם כמפיק וקלידן לאלבום "Phos", שייתכן שהיה האלבום החשוב ביותר של להקת הרוק היוונית Socrates Drank the Conium.

===(1981–1999) העבודה בקולנוע וההצלחה המסחרית===
בשנת 1981 ואנגליס כתב את מוזיקת הרקע לסרט הקולנוע "מרכבות האש". הסרט גרף שישה פרסים, וואנגליס עצמו זכה בפרס אוסקר למוזיקת הרקע המקורית. נעימת הפתיחה של הסרט יצאה לאור ב־1982 וטיפסה לפסגת מצעד ה"בילבורד הוט 100" לשבוע אחד. בשנת 1982 הלחין את פסקול הסרט "נעדר".

עקב הצלחת "מרכבות האש", בשנת 1983, הבמאי פיטר ויר השתמש במוזיקה של ואנגליס שיצאה לפני כן, בסרטו "שנה בצל הסכנה", בייחוד ב"L'enfant" מהאלבום "Opera Sauvage". ב-1984 חיבור את פסקול המוזיקה לסרט "הבאונטי".

בשנת 1982 ואנגליס התחיל לעבוד עם הבמאי רידלי סקוט: הוא חיבר את מוזיקת הרקע ל"בלייד ראנר" (1982), ולאחר מכן את מוזיקת הרקע ל־"1492: מעבר לאופק" (1992). שיר הנושא של הסרט Conquest of Paradise הפך ללהיט עולמי וזכה לגרסאות כיסוי רבות. באותה שנה הוא גם כתב את המוזיקה לסרטו של רומן פולנסקי "ירח מר". כמו כן חיבר מוזיקת רקע לסרטיו התיעודיים "מתחת לפני הים" של ז'אק איב קוסטו. בשנת 1992 הוא קיבל מצרפת הזמנה למסדר האמנויות והספרות.

במקביל לעבודתו בסרטים במשך שנות ה-80 וה-90 של המאה ה-20, הקליט יחד עם ג'ון אנדרסון מספר אלבומים בשם ג'ון & ואנגליס.

===שנותיו האחרונות ומותו===
בשנת 2001 הוציא לאור את האלבום "Mythodea", שהתאפיין יותר בקטעי כלי מאשר מוזיקה אלקטרונית. באלבום השתתפה מקהלה בת 120 חברים ותזמורת כלי הקשה של 20 מתופפים. האלבום עצמו נכתב כבר בשנת 1993, ונאס"א השתמשה בו כשיר נושא למשימת החלל למאדים. בשנת 2004 הוציא לאור את הדיסק "Alexander", אלבום פסקול לסרט "אלכסנדר" של אוליבר סטון. בהמשך היה מעורב בפרויקטים במולדתו.

ואנגליס נפטר ב-17 במאי 2022 בבית חולים בצרפת, שם טופל לאחר שלקה במחלת הקורונה.

==ואנגליס בתרבות הפופולרית==
* מלחין ההמנון הרשמי של גביע העולם בכדורגל 2002.
* גרסה של "Pulstar", רצועה מהאלבום "Albedo 0.39", שימשה כמנגינת פתיחה בתוכניות רבות. בין היתר בתוכנית חדשות הספורט של ערוץ ESPN וכמנגינה הפותחת את מהדורות החדשות של WTVK, WNEV ו-ABS-CBN.

==דיסקוגרפיה==

===אלבומי אולפן===
* (1972) "Fais Que Ton Reve Soit Plus Long Que La Nuit"
* (1973) "Earth"
* (1975) "Heaven and Hell"
* (1976) "Albedo 0.39"
* (1977) "Spiral"
* (1978) "Beaubourg"
* (1979) "China"
* (1980) "See You Later"
* (1984) "Soil Festivities"
* (1985) "Mask"
* (1985) "Invisible Connections"
* (1988) "Direct"
* (1990) "The City"
* (1995) "Voices"
* (1996) "Oceanic"
* (1998) "El Greco" (מהדורה מסחרית)
* (2001) "Mythodea"

== קישורים חיצוניים ==

* [http://www.vangelislyrics.com/vangelis-heaven-and-hell-lyrics.htm מילים לשירים]
* ואנגליס בפרויקט [http://www.soundtrackinfo.com/composer.asp?id=173&s=y SoundtrackINFO]
* [https://web.archive.org/web/20190620222015/http://elsew.com/ Elsew.com - Elsewhere] - מתעדכן תכופות, ומכיל: ביוגרפיה, דיסקוגרפיה, ראיונות, וכו'
* [https://web.archive.org/web/20060328055745/http://www.synthtopia.com/artists/Vangelis.html פרופיל יוצר על ואנגליס] עם סקירה על עבודותיו העיקריות
* [http://www.bladezone.com/contents/film/production/soundtrack/vangelis/ מסמך] מופעל על ידי מעריצי "בלייד ראנר"
* [http://www.homestead.com/vangelis/outsidewebring.html/ ואנגליס ברשת]
* [http://vangeliscollector.com/music_vangelis.htm אוסף של ואנגליס] - אתר עם מידע רב ביותר על הדיסקוגרפיה של ואנגליס
* [https://web.archive.org/web/20060517161709/http://www.everyoneweb.com/vangelishistory/ רשימת לינקים]
* [https://web.archive.org/web/20060623072925/http://www.vangelisonline.com/ אתר הבית היווני של ואנגליס] - אתר האינטרנט היווני היחיד לוואנגליס

==הערות שוליים==

קטגוריה:מלחינים שעל שמם כוכב לכת מינורי
קטגוריה:מוזיקאים יוונים
קטגוריה:מלחינים יוונים
קטגוריה:מסדר האמנויות והספרות
קטגוריה:אמנים הידועים בכינוי אמנותי
קטגוריה:ילידי 1943
קטגוריה:יוונים שנפטרו ב-2022